ඔරුගොඩවත්ත - මජිඩ් පටුමඟ ප්‍රදේශයේ නීති විරෝධීව පවත්වාගෙන ගිය ගව ඝාතකාගාරයක් වැටලීමට පොලිසිය පියවර ගත්තා.ඒ පොලිස් ස්ථාන 3ක නිලධාරීන්ගේ සහභාගීත්වයෙන්.කලක පටන් ප්‍රදේශයේ ජනතාවගේ සෞඛ්‍යයට තර්ජනයක් වන ආකාරයෙන් මෙම ගව ඝාතකාගාරය පවත්වාගෙන යන බවට පොලිසියට තොරතුරු ලැබී තිබෙනවා.මෝදර, දෙමටගොඩ සහ ග්‍රෑන්ඩ්පාස් යන පොලිස් ස්ථාන එක්ව ඊයේ (22) දිනයේ අදාළ ගව ඝාතකාගාරය වටලනු ලැබුවේ ඒ අනුවයි.බලපත්‍ර අයථා ලෙස භාවිත කරමින් මහා පරිමාණව මෙම ගව ඝාතකාගාරය පවත්වාගෙන ගොස් ඇති බවට මූලික විමර්ශනවලදී අනාවරණය වී තිබෙනවා.වැටලීම සිදුකළ දිනයේත් ගවයන් 160 දෙනෙකු පමණ අදාල ස්ථානයට රැගෙනවිත් තිබූ අතර පොලිසිය එම ස්ථානයට යන විට සිට ඇත්තේ ගවයන් 20 දෙනෙකු පමණ බව අප වාර්තාකරු සඳහන් කළා.පෙර දිනවල මෙම ස්ථානයට ගෙනවිත් ඝාතනය කරන ලද බොහෝ සතුන්ගේ හිස් කබල් සහ ශරීර කොටස් පොහොර උරවල දමා පිටතට නොපෙනෙන ලෙස පිදුරුවලින් වසා සඟවා තිබියදී සොයා ගැනුණා.